РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

01 Број: 06-2/40-14

09. мај 2014. Године

Б е о г р а д

ЗАПИСНИК

СА ПРВЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана 9. маја 2014. године у сали 3. Дома Народне скупштине са почетком у 11.00 часова.

Сагласно члану 25. став 2, Пословника Народне скупштине Републике Србије седницом је председавао народни посланик проф. др Марко Атлагић.

Седници су присуствовали следећи чланови Одбора: Милан Стевановић, Миодраг Линта, Небојша Берић, Милан Ђурица, Ненад Николић, Александар Перановић, Братимир Васиљевић, Душан Ступар, Синиша Максимовић, Јована Јовановић, Милорад Стошић, Др Јанко Веселиновић и Марија Јевђић, као и заменици чланова Одбора: Милош Тошанић, Срђан Драгојевић и Муамер др Бачевац.

Седници оправдано нису присуствовали чланови Одбора : Марјана Мараш, Бранко др Ђуровић и Александар Чотрић.

Председавајући је констатовао да су испуњени услови за рад и одлучивање сагласно члану 80. став 1, Пословника Народне скупштине Републике Србије, а затим се прешло на рад према утврђеном

Д н е в н о м р е д у

1. Избор председника Одбора ;
2. Избор заменика председника Одбора;

По првој тачки дневног реда Проф. др Марко Атлагић је предложио народног посланика Др Јанка Веселиновића за председника Одбора, наглашавајући да је Др Јанко Веселиновић био и у прошлом сазиву члан Одбора за дијаспору и Србе у региону и да је у многоме допринео успешности рада овог Одбора. Након овог предлога одмах је изнео предлог да се за заменика председника Одбора изабере народни посланик Миодраг Линта. За реч се јавио народни посланик Милан Стевановић који је подржао предлог да се за председника Одбора изабере Др Јанко Веселиновић.

**По првој тачки Одбор је гласао и једногласно изабрао Др Јанка Веселиновића за председника Одбора**. Др Јанко Веселиновић се захвалио свим члановима на указаном поверењу. Он је нагласио да ће се потрудити да својим радом укаже колико је ово питање од националног значаја за државу Србију и наше људе који живе ван граница Србије. Најавио је одржавање седнице Одбора одмах по формирању Управе са сарадњу са дијаспором и Србима у региону, као органа управе Министарства спољних послова, чији би новоизабрани директор са представницима био позван на седницу ради упознавања и договора о будућој сарадњи Управе и овог Одбора.

 Председник Одбора се, прелазећи на другу тачку дневног реда, прикључио предлогу народног посланика проф. др Атлагића да заменик председника Одбора буде народни посланик Миодраг Линта, наводећи да се Миодраг Линта овом проблематиком бавио не само у претходном сазиву него дуги низ година.

 Пошто других предлога за заменика председника Одбора није било, приступило се гласању и **једногласно је изабран Миодраг Линта за заменика председника Одбора.**

 Народни посланик Миодраг Линта се захвалио свим члановима Одбора на указаном поверењу наглашавајући важност овог Одбора, јер се бави питањима четири милиона Срба, од чега два милиона у дијаспори и два милиона у региону. Питање Срба у региону једно је од веома важних државних и националних питања, при чему је неопходно активно се залагати за очување националног и културног идентитета Срба у региону.

Седница је завршена у 11,20 часова.

 СЕКРЕТАР ОДБОРА ПРЕДСЕДНИК

Весна Матић Вукашиновић Др Јанко Веселиновић